## Pravilnik o smještaju tražitelja azila, azilanata, stranaca pod supsidijarnom zaštitom i stranaca pod privremenom zaštitom

### NN 36/2008 (29.3.2008.), Pravilnik o smještaju tražitelja azila, azilanata, stranaca pod supsidijarnom zaštitom i stranaca pod privremenom zaštitom

# MINISTARSTVO UNUTARNJIH POSLOVA

**1225**

Na temelju članka 101. Zakona o azilu (»Narodne novine«, broj 79/07.), na
prijedlog ministra nadležnog za poslove socijalne skrbi, ministar unutarnjih
poslova donosi

## PRAVILNIK

### O SMJEŠTAJU TRAŽITELJA AZILA, AZILANATA, STRANACA POD SUPSIDIJARNOM ZAŠTITOM I STRANACA POD PRIVREMENOM ZAŠTITOM

I. OPĆE ODREDBE

Članak 1.

Ovim Pravilnikom propisuje se način i uvjeti smještaja tražitelja azila,
azilanata, stranaca pod supsidijarnom zaštitom i stranaca pod privremenom
zaštitom.

Članak 2.

U Prihvatilištu za tražitelje azila (u daljnjem tekstu: Prihvatilište) mora se
osigurati primjeren standard života smještenih osoba te dostupnost zdravstvenih
i obrazovnih ustanova.
Prihvatilište mora udovoljavati općim uvjetima utvrđenim urbanističkim,
građevinskim, tehničkim, sanitarnim, požarno-preventivnim propisima te propisima
o zaštiti okoliša.

Članak 3.

U Prihvatilištu će se tražitelju azila osigurati smještaj primjeren potrebama
tražitelja azila.
U Prihvatilištu će se osigurati zasebne prostorije za smještaj muškaraca i žena
te različitih kategorija ranjivih skupina.
Prihvatilište sadrži prostorije za provedbu socijalnih programa, blagovaonicu,
dnevni boravak, sanitarne prostore, prostoriju za liječničke preglede,
prostoriju za čuvanje lijekova, skladišni prostor, prostoriju za odlaganje
aparata, pribora i sredstava za pranje, čišćenje i dezinfekciju te prostor za
rekreaciju i radne aktivnosti. Iznimno, ovisno o veličini i sadržaju, prostorije
Prihvatilišta mogu služiti i za više namjena.
Ako se obroci pripremaju u Prihvatilištu, Prihvatilište mora imati kuhinju s
priručnim skladištem i drugim pratećim prostorijama.
Ako Prihvatilište pruža uslugu pranja i glačanja rublja u Prihvatilištu,
Prihvatilište mora imati prostoriju za tu namjenu.

II. SMJEŠTAJ TRAŽITELJA AZILA

Članak 4.

Po dolasku u Prihvatilište obavlja se higijenski i zdravstveni pregled
tražitelja azila te zdravstveni nadzor prema epidemiološkoj indikaciji, sukladno
uputama nadležne epidemiološke službe.

Članak 5.

Tražitelj azila i članovi obitelji tražitelja azila imaju pravo na smještaj u
Prihvatilištu od dana kada su izrazili namjeru za podnošenje zahtjeva za azil do
okončanja postupka.
Iznimno od stavka 1. ovoga članka, stranac koji izrazi namjeru za podnošenje
zahtjeva za azil u pritvoru, zatvoru, bolnici ili sličnoj ustanovi, ostat će
smješten u navedenoj ustanovi dok za to postoje razlozi.
Tražitelj azila može, ovisno o specifičnoj potrebi i situaciji, biti smješten u
sigurnu kuću, psihijatrijsku ustanovu ili odgovarajuću socijalnu ustanovu,
ukoliko Ministarstvo unutarnjih poslova (u daljnjem tekstu: Ministarstvo) ne
može osigurati odgovarajući smještaj u Prihvatilištu.
Osobe iz stavka 1. ovoga članka, ako za to postoje opravdani razlozi (nedostatak
smještajnih kapaciteta u Prihvatilištu, privremena nemogućnost rada
Prihvatilišta radi renoviranja i sl.), mogu biti smješteni i na drugi
odgovarajući način, sukladno odluci Ministarstva.

Članak 6.

Tražitelj azila, koji ne ispunjava uvjete za ulazak u Republiku Hrvatsku
propisane odredbama Zakona o strancima, može biti smješten i u prostorijama koje
se koriste za smještaj tražitelja azila tijekom razmatranja zahtjeva za azil na
granici i u tranzitnom prostoru zračne ili pomorske luke.
Tražitelju azila koji posjeduje sredstva za uzdržavanje ili je zaposlen, a ne
podmiruje troškove smještaja u Prihvatilištu, Ministarstvo će na prijedlog
voditelja Prihvatilišta rješenjem ukinuti pravo na smještaj u Prihvatilištu.
Smatra se da tražitelj azila posjeduje sredstva za uzdržavanje ukoliko raspolaže
s novčanim iznosom u visini prosječne neto plaće u Republici Hrvatskoj ili
stvari čija vrijednost prelazi navedeni iznos, odnosno ukoliko ukupni iznos
novčanih sredstava i stvari prelazi navedeni iznos.
Ukoliko tražitelj azila ima stalna primanja u iznosu većem od minimalne plaće u
Republici Hrvatskoj može se tražiti da snosi dio ili ukupne troškove smještaja u
Prihvatilištu.
O okolnostima iz stavka 4. ovoga članka tražitelj azila će se očitovati
potpisivanjem izjave o imovinskom stanju.
Sadržaj izjave o imovinskom stanju odredit će Ministarstvo.

Članak 7.

Nakon obavljenog higijenskog i zdravstvenog pregleda i podnošenja zahtjeva za
azil tražitelj azila može, uz suglasnost Ministarstva, boraviti o svom trošku na
bilo kojoj adresi u Republici Hrvatskoj.
U slučaju iz stavka 1. ovoga članka tražitelj azila mora priložiti dokaz o
dostatnim sredstvima za uzdržavanje i ovjerenu presliku ugovora o najmu ili
ovjerenu izjavu vlasnika stana da prima tražitelja azila na stanovanje ili drugu
odgovarajuću dokumentaciju kojom se dokazuje smještaj tražitelja azila.

Članak 8.

Tražitelj azila kojem je ograničeno kretanje, sukladno članku 74., stavku 3.
Zakona o azilu, može biti smješten u Prihvatni centar za strance.

Članak 9.

U svrhu održanja jedinstva obitelji, ukoliko to dopuštaju smještajni kapaciteti
Prihvatilišta, tražitelj azila će biti smješten s članovima obitelji, pri čemu
će se osigurati poštivanje prava na privatnost te osobno dostojanstvo i
sigurnost.

Članak 10.

Prilikom smještaja tražitelja azila potrebno je prilagoditi materijalne uvjete
prihvata, te osigurati liječničku skrb i sukladno ugovoru s Hrvatskim crvenim
križom, psihosocijalnu pomoć, posebno skrbeći o ranjivim skupinama.
U slučaju specifičnih potreba tražitelja azila, individualnu procjenu potrebnih
mjera provodi Centar za socijalnu skrb na čijem području je tražitelj azila
smješten.

Članak 11.

Maloljetnik bez pratnje smjestit će se u prostorije Prihvatilišta primjerene
maloljetnim osobama. Može biti smješten i sa starijim srodnikom, poznanikom ili
u odgovarajuću ustanovu za maloljetnike.
Maloljetnik bez pratnje koji je navršio 16 godina može biti smješten u
Prihvatilište s odraslim tražiteljima azila.
Maloljetnik bez pratnje, uzimajući u obzir njegov najbolji interes, bit će
smješten zajedno s braćom i sestrama.

Članak 12.

Žene samci smještaju se odvojeno od muškaraca.

Članak 13.

Za svako izbivanje iz Prihvatilišta duže od 24 sata, tražitelj azila mora imati
odobrenje voditelja Prihvatilišta u pisanom obliku.

Članak 14.

Tražitelj azila kojem je odobren azil ili supsidijarna zaštita može ostati
smješten u Prihvatilištu, ukoliko ima raspoloživih kapaciteta.

Članak 15.

Tražitelj azila dužan je poštivati pravila boravka u Prihvatilištu koja se
određuju kućnim redom.

Članak 16.

Tražitelj azila smješten u Prihvatilištu ima osigurana tri obroka dnevno.
Osobi s posebnim prehrambenim potrebama osigurat će se dodatni obroci koji
odgovaraju njenom zdravstvenom stanju i posebnim potrebama. Sastav i kakvoća
hrane za tu osobu određuje se po preporuci liječnika.
Djeci do 14 godina, uz obroke iz stavka 1. ovoga članka osigurat će se
poslijepodnevna užina.

Članak 17.

Tijekom boravka u Prihvatilištu tražitelju azila se osiguravaju osnovne
higijenske potrepštine te nužna odjeća i obuća.
Zaduženje nužne odjeće i obuće predlaže socijalni radnik Prihvatilišta.
Osnovni higijenski paket tražitelj azila dobiva po dolasku u Prihvatilište, a
njegov sadržaj utvrđuje se Odlukom o troškovima smještaja u Prihvatilištu za
tražitelje azila.
Mjesečni paket potrepština predlaže socijalni radnik Prihvatilišta uzimajući u
obzir stvarne potrebe tražitelja azila.

Članak 18.

Fizičke i pravne osobe tražiteljima azila mogu donirati humanitarnu pomoć uz
prethodnu suglasnost ministra unutarnjih poslova ili osobe koju on za to
ovlasti.

Članak 19.

Djelatnici Prihvatilištu te osobe koje provode programe s tražiteljima azila,
podatke do kojih dođu tijekom rada dužni su čuvati kao službenu tajnu.

Članak 20.

Tražitelj azila smješten u Prihvatilištu može, na vlastiti zahtjev i uz
potpisanu izjavu, pomagati u aktivnostima Prihvatilišta vezanim uz održavanje i
stanovanje (rad u vrtu, pranje, peglanje, čišćenje i uređenje okoliša, pomoć u
skladištu i slično), te se može volonterski uključiti u rad u korist zajednice u
jedinici lokalne samouprave ili u rad u humanitarnoj organizaciji.
Osoba iz stavka 1. ovoga članka mogu obavljati navedene aktivnosti unutar
Prihvatilišta na vlastitu odgovornost uz obavezno prisustvo djelatnika
Prihvatilišta.

III. SMJEŠTAJ AZILANATA

Članak 21.

Azilantu koji nije u mogućnosti pronaći smještaj, on će se osigurati u
smještajnim kapacitetima kojima za tu namjenu raspolaže Republika Hrvatska, u
roku od trideset dana od dana konačnosti rješenja o odobrenju azila.
Azilantu se može osigurati smještaj i u smještajnim kapacitetima kojima
raspolaže vjerska zajednica, humanitarna organizacija, trgovačko društvo, udruga
ili druga domaća ili strana, pravna ili fizička osoba s kojom ministarstvo
nadležno za poslove socijalne skrbi zaključi ugovor o pružanju usluga smještaja
azilanata.

Članak 22.

Smještaj azilanata iz članka 21. ovoga Pravilnika podrazumijeva stanovanje u
primjerenom stambenom prostoru u kojem se mogu zadovoljiti osnovne higijenske
potrebe te samostalno organiziranje (pripremanje) prehrane.

Članak 23.

Azilantu – trudnici tri mjeseca prije očekivanog poroda, roditelju s djetetom do
šest mjeseci starosti, a u iznimnim slučajevima do godine dana starosti djeteta,
tjelesno i mentalno bolesnoj osobi, osobi ovisnoj o alkoholu, drogi ili drugim
opojnim sredstvima kojoj nije potrebno bolničko liječenje, odrasloj i starijoj
osobi kojoj je zbog trajnih promjena u zdravstvenom stanju i nemoći prijeko
potrebna stalna pomoć i njega druge osobe, maloljetniku, maloljetniku bez
pratnje, djetetu ili mlađem punoljetniku s poremećajem u ponašanju, ukoliko je
to potrebno zbog njihovih specifičnih potreba smještaj se može osigurati u
odgovarajućem domu socijalne skrbi ili u udomiteljskoj obitelji.

Članak 24.

Prilikom smještaja obitelji azilanta osigurat će se jedinstvo obitelji.
Prilikom smještaja maloljetnika bez pratnje uzet će se u obzir najbolji interes
maloljetnika.

Članak 25.

Odluku o smještaju azilanta donosi centar za socijalnu skrb na čijem području
tražitelj azila boravi u vrijeme odobravanja azila.
Odluka iz stavka 1. ovoga članka dostavlja se Ministarstvu i centru za socijalnu
skrb na čijem području će azilant biti smješten.

Članak 26.

Azilant za kojeg centar za socijalnu skrb utvrdi da ostvaruje prihod, posjeduje
imovinu ili ima osobu koja ga uzdržava, sudjeluje u plaćanju troškova smještaja
sukladno propisima o socijalnoj skrbi uplatom sredstava na žiro račun centra za
socijalnu skrb na čijem području je azilant smješten.

Članak 27.

Sredstva za ostvarivanje prava na smještaj azilanata osiguravaju se u Državnom
proračunu i terete sredstva ministarstva nadležnog za poslove socijalne skrbi.

Članak 28.

Azilant može primati sve oblike humanitarne pomoći kao i druge oblike pomoći
koje pružaju udruge građana, vjerske i druge organizacije.

IV. SMJEŠTAJ STRANACA POD SUPSIDIJARNOM ZAŠTITOM

Članak 29.

Odredbe ovoga Pravilnika koje se odnose na smještaj azilanata na odgovarajući
način se primjenjuju i na smještaj stranaca pod supsidijarnom zaštitom, a u
skladu s pravima koja stranac pod supsidijarnom zaštitom ostvaruje na temelju
Zakona o azilu.

V. SMJEŠTAJ STRANACA POD PRIVREMENOM ZAŠTITOM

Članak 30.

Stranac pod privremenom zaštitom bit će smješten u odgovarajuće objekte koje za
tu namjenu osigurava Republika Hrvatska.
Odredbe ovoga Pravilnika koje se odnose na smještaj azilanata i stranaca pod
supsidijarnom zaštitom na odgovarajući se način primjenjuju i na smještaj
stranaca pod privremenom zaštitom, a u skladu s pravima koja stranac pod
privremenom zaštitom ostvaruje na temelju Zakona o azilu.

VI. ZAVRŠNE ODREDBE

Članak 31.

Danom stupanja na snagu ovoga Pravilnika prestaje važiti Pravilnik o smještaju
tražitelja azila, azilanata i stranaca pod privremenom zaštitom (»Narodne
novine«, broj 108/04).

Članak 32.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-52-17240-08
Zagreb, 26. ožujka 2008.

Ministar
**Berislav Rončević**, v. r.

Pravilnik, NN 36/2008-1225
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)